Else-Ragnhild Neumann Award

Else-Ragnhild Neumann Award for Woman in Geosciences er en pris som siden 2018 årlig utdeles av Senter for Jordens utvikling og dynamikk (CEED) og Institutt for geofag ved Universitetet i Oslo. Prisen blir tildelt en kvinne som har gitt et betydelig bidrag og påvirket fagområdet geofag basert på hennes ph.d. og postdoktorale forskningsarbeid. Nominerte kandidater må være bosatt i Norge ved nomineringstidspunktet. En internasjonal komité på tre fagpersoner vurderer de innkomne nominasjonene. Prisen består av et diplom og et honorarium på 50.000 kroner.

Prisen anerkjenner professor Else-Ragnhild Neumanns vitenskapelige bidrag. I 1981 ble hun den første norske kvinnelige professoren i geovitenskap. Neumann har hatt sitt virke ved Universitetet i Oslo og publiserer om vulkanisme og koblinger til mantelprosesser. Hun har studert Oslo-regionen, Kanariøyene og andre vulkanske øyer, det store området i Sibir med vulkanske bergarter (Siberian Traps) i Russland, og andre områder som har opplevd betydelig magmatisme. Neumann er fortsatt faglig aktiv ved CEED, et SFF-senter ved Universitetet i Oslo.

Prisen ble første gang delt ut i 2018 under et symposium i Det Norske Videnskaps-Akademi på Else-Ragnhild Neumanns 80-årsdag 7. desember 2018.

Prisvinnere 

 2022: Jessica Ann McBeck – har en høyst imponerende liste med publikasjoner, og hennes kombinasjon av å bruke numerisk modellering, laboratorieeksperimenter og utnyttelse av feltdata for å få bedre prognoser for jordskjelv er meget interessant. 
 2021: Loise Mary Vick – har fått nasjonale og internasjonal anerkjennelse i fagområdene naturfare og ingeniørgeologi. Arbeidet hennes er nyskapende og svært relevant for å fremme forståelse av ustabile fjellskråninger i et skiftende klima.
2020: Agnes Király – for å ha oppnådd fremragende resultater og på et viktig tema, med betydelig bidrag til fagområdet geodynamikk. Juryen viste også til at hennes publikasjoner og at hun har holdt mange inviterte foredrag
 2019: Andreia Plaza-Faverola – for forskning på grunn av dens originalitet, høye kvalitet og innvirkning. Juryen viste også til at hennes forskning innen marin geofysikk er original ettersom hun koblet gassutslippsforekomster i arktisk marint miljø med virkningene av isdannelse / nedbryting og endringer i tektonisk stress.
 2018: To vinnere 
 Anja Røyne – for hennes undersøkelser av porøse materialer med fluider og krystallvekst. Juryen mente at dette ga veldig interessante bidrag til nano- og mikroskala prosesser, som ellers var blitt lite utforsket. 
 Grace Elisabeth Shepard – for alltid original, nøyaktig og robuste kvantitativ forskning til forståelsen av manteldynamikk. Juryen vektla også at hennes analyser ga fundamentale bidrag til forståelsen av hvordan grunne overflateprosesser er forbundet med forholdene i dypet av mantelen.

Referanser 

Priser ved Universitetet i Oslo
Forskningspriser
Geofysikk